LEGENDA Legenda e o naraţiune care caută să explice obârşia unui fenomen, a unui aspect de detaliu chiar, sau să comenteze şi să comemoreze fapte şi figuri de seamă din trecutul nostru. Prin însăşi structura ei, legenda are o funcţie didactică. Ea pretinde că relatează adevărul. Fiindcă în ea primează intenţia ştiinţifică, legenda e mai puţin poetică decât celelalte specii epice. Povestitorul e preocupat de miezul faptului, de dimensiunile lui impresionante, nu de maniera narativă, care este complet subordonată intenţiei de a contura fenomenul comentat cu cât mai multă claritate şi evidenţă. Deoarece ea tinde să explice, să dea informaţii despre anumite fapte petrecute în anumite parţi şi la anumite fiinţe, ea e aproape localizată, legată de anumite locuri, de anumite fiinţe sau specii. Ceea ce caracterizează legenda e o anumita încordare care o străbate de la început până la sfârşit. Catastrofa finală e aşteptată cu sufletul la gură. Această tensiune internă, prevestitoare de deznodăminte tragice, vine din îmbinarea ciudată dintre cele două lumi în care se desfăşoară acţiunea, tărâmul nostru şi tărâmul celalalt în care sălăşluiesc fiinţele supranaturale. Trecerea de la un tărâm la celălalt se face prin forţarea ordinii existente, prin tulburarea legilor fireşti. Pătrunderea omului în lumea de dincolo sau ivirea fiinţelor supra sau subpământene printre oameni înseamnă neobişnuitul prevestitor de calamităţi. Omul simplu se simţea copleşit, zguduit de ciocnirea celor două ordini, moduri de existenţă telurică şi cea presupusă dincolo de aceasta. Interferenţa dintre cele două tărâmuri se întâmplă numai în chip excepţional, ca un fapt izolat ce nu se mai repeta sau faţă de care trebuiau respectate indicaţiile care ar împiedica repetarea lui. Neobişnuitul e caracteristica centrala a faptelor reluate în legendă. Pactul cu diavolul pentru o viaţă de huzur, răpirea flăcăului de zâne sunt lucruri nefireşti, care se petrec în mod excepţional. În general, legenda e scurtă, alcătuită dintr-un singur episod, rareori e pluriepisodică şi atunci e de obicei legendabasm. Eroul de basm se caracterizează în genere prin atitudinea lui activă. Spre deosebire de cel din legendă, unde acesta este pasiv, victimă a unor întâmplări pe care el nu le poate ocoli, sau calcă din neştiinţă consemnul, totul sfârşind printr-o catastrofă. Contrastul e folosit de creatorii basmului pentru a reliefa cu cât mai multă putere virtuţile extraordinare ale eroului. Basmul fantastic nu e tot atât de veridic ca legenda sau povestirea, există un prag care le desparte trădat de libera mânuire, de unele trăsături de ironizare sau chiar de satirizare a fiinţelor în a căror existenţă se încrede neîndoit. Dacă se examinează mai de aproape deosebirile dintre basm şi legendă în modul de a trata personajele supranaturale, se poate surprinde mobilul creaţiei basmului. Acesta are la bază două resorturi: exagerarea unor trăsături până la limitele pe care le poate îngădui reprezentarea în imaginaţie, cel mai adesea speculând efectele contrastante, iar pe de altă parte tratarea lor cu o uşoară zeflemisire, consecinţă indiscutabilă a atitudinii de dominare din partea creatorului popular. Dacă basmul e dramatic, legenda e de obicei tragică. Finalul tragic se încheie cu anunţul caracteristic: „de atunci…”. Eroul din legendă este în genere pasiv, victima unor întâmplări nefaste, a unor încălcări care s-au încheiat cu un anume dezastru, în opoziţie cu eroul basmului care porneşte la acţiune deţinând mereu iniţiativa şi asociindu-se după nevoie cu fel de fel de obiecte miraculoase şi fiinţe fantastice. Compoziţia se desfăşoară linear, fără suişuri şi coborâşuri, ca o simplă însăilare descriptivă. Elementul narativ este firav, adesea redus la indicarea modului specific de a se manifesta. Lipsind al doilea personaj, lipseşte şi conflictul, atitudinea ostilă a fiinţelor negative este arătată în chip generic, ca o enunţare generală. Cuprinsul poate fi schematizat, redus la enumerarea unor atribute. Formele în genere lipsesc, ca şi alte categorii de exprimări cristalizate, dar legenda impresionează prin universul ei poetic, închizând o întreagă lume poetică, de la licărirea misterioasă a astrelor, formele stranii ale peisajului până la lucruri din care n-a mai rămas decât zgura amintirilor. Tematica legendelor este foarte variată. Cele mai multe sunt construite după două tipuri compoziţionale. Cel mai simplu, tipul comentator, se reduce la o expunere redusă a faptului. Naraţiunea se desfăşoară linear, pe mici etape. Explicaţia poate să lipsească, interesul rezidând în miezul faptului expus, întrucât acesta ilustrează profilul unui personaj. Al doilea, tipul explicativ, cuprinde legende mai dezvoltate, uniepisodice, în care întâlnim deznodământul catastrofal şi punctul culminant al naraţiunii. Acţiunea se desfăşoară lin, linear, pentru ca dintr-o dată să intervină factorul neprevăzut, care aduce cu sine întreruperea firului. Naraţiunea e dispusă în doua unităţi inegale. Cea dintâi expune antecedentele, fiind o însăilare de aspecte obişnuite, cotidiene, care au numai rolul de a pregăti finalul, de a-i arăta antecedentele spre a-l face cât mai plauzibil. Cea de-a doua, mai scurtă, începe cu devierea de la firul cotidian, fie prin încălcarea unei oprelişti, fie prin apariţia neprevăzută a fiinţei malefice sau a vreunei catastrofe dezlănţuite de vreun demiurg drept pedeapsă perpetua, sau de alt opozant. Societatea internaţională pentru cercetarea naraţiunilor populare a adoptat următoarea schema de clasificare: I-Legende etiologice; II-Legende istorice; III-Legende mitologice; IVLegende hagiografice; Orânduirea nu e întotdeauna uşoară, deoarece unele înfăţişează atribute care aparţin la doua categorii: unele personalităţi istorice au suferit o mitizare puternică, legendele lor fiind mitico-istorice, după cum în grupa legendelor religioase se întâlnesc figuri cu evidente trăsături mitice. Unitatea specifică pe care i-o sugerează denumirea, este subminată de faptul că fiecare dintre subtipurile amintite reorientează într-o altă direcţie modelul poetic. Astfel, ca să urmărim şi un exemplu, în scenariul epic al legendelor etiologice, motivul final al metamorfozei este unul recurent, propriu subtipului. Locul acestuia, în legendele hagiografice şi, adesea, chiar în cele istorice, luat de motivul relicvei sau al vestigiului în care se păstrează amintirea personajului sau a evenimentului evocat în legendă. Alternarea acestor motive are, se înţelege, consecinţe în planul semnificaţiei, al valorilor acreditate în legendă. Un asemenea mod de ordonare a evenimentelor şi fenomenelor implică repartizarea întregului ansamblu în funcţie de două repere, esenţiale pentru orice fel de mişcare diegetică: începutul şi sfârşitul. Primul reprezintă (în logica povestirii) o stare de echilibru, o stare minată de o contradicţie lăuntrică, generatoare de dezordine şi evoluţie; al doilea reper marchează punctul de regăsire a echilibrului, regăsire datorată unei suite de întâmplări prin care, treptat, contradicţia originară a fost eliminată. În sistemul legendelor „începutul” şi „sfârşitul” sunt valorizate simbolic, devenind cele două moduri exemplare de a fi ale lumii: modul ideal şi modul real (în acest caz, „ideal” nu înseamnă că prima structură ar fi perfectă, „parasiadică”, ci numai că ea se constituie ca o plăsmuire a gândirii, ca un construct pur mintal). Prin urmare, povestirile legendare instituie o punte între realitatea imediată (aşa cum era ea cunoscută şi stăpânită de oamenii satului tradiţional) şi o altă „realitate”, gândită şi imaginată ca un termen de referinţă, ca o oglindire (cel mai adesea „pe dos”) a acelei imediate. Un câştig în ordinea inteligibilului constă în unitatea şi autonomia modelului. Analizând şi dând un rost realului, legendele se menţin, cu stricteţe, în chiar limitele acestuia: amănuntul concret este explicat prin recursul la alt amănunt concret, la fel cum abaterea de la ordinea firească derivă tot dintr-o abatere de la normă. Aceste elemente, congruente în plan calitativ, sunt incongruente în plan temporal. Drept urmare, între lumea de la „început” şi lumea înconjurătoare nu se instituie o diferenţă de esenţă, ci una de „existenţă” – prima a fiinţat înaintea celeilalte. Rezultă că lexicul naraţiunilor legendare nu are nevoie, pentru a-şi îndeplini menirea, de aportul unor unităţi provenind din alte sisteme sau, şi mai important, de forţa de cuprindere şi generalizare a conceptelor de cod, din metasistem. Principiul explicativ al legendelor este, în consecinţă, următorul: un lucru particular (real) se explică, întotdeauna, prin alt lucru particular (real) se explică, întotdeauna, prin alt lucru particular (povestit). În felul acesta povestirea permite lumii concrete să se oglindească în sine, instituind un sistem închis, unitar şi suficient sieşi. Explicaţia legendară constă deci în combinarea lucrurilor concrete din lumea de „început” până la atingerea configuraţiei concrete din lumea de azi. Şi, pentru că lumea de „început” reprezintă o proiecţie ideală, un construct utopic în care legile realului pot fi transgresate şi în care, la limită, totul este posibil, orice atribut şi orice eveniment al realităţii concrete poate fi cuprins şi lămurit de jocul unor evenimente, atribute şi fenomene. C. Levi – Strauss spunea că: legenda ca formă a povestirii exploatează o schemă comună, dar o fac, fiecare în felul său propriu. Relaţia lor nu este una de tip anterior – posterior, primitiv – derivat. Mai degrabă ea este una de complementaritate. Povestirile sunt mituri în miniatură, unde aceleaşi opoziţii sunt transpuse la scară redusă. Rezultă că nu putem trasa o linie de demarcaţie clară între mituri şi legende (ca forme ale povestirii). În mediile folclorice, adeziunea la adevărul legendei este un factor care diferenţiază legenda de alte naraţiuni chiar construite pe aceeaşi structură epică. Niciodată legenda nu va manevra opoziţii minore (strict psihologice, fără o ancorare în real); din această cauză, ea stă mai aproape de mit, decât de basm. Pentru că oferă o modalitate de „raţionalizare” a realului, pentru că explică (prin prezentarea originii fabuloase) chipul specific de a fi al diverselor elemente din universul înconjurător, pentru că dă un sens şi umanizează lumea, legenda solicită ca o condiţie „sine qua non” a existenţei sale, adeziunea colectivităţii tradiţionale. Altfel spus, mitul solicită credinţa, în timp ce legenda numai acceptarea; basmul se dispensează de aceste atribute, implicând numai solicitudinea, dispoziţia de a fi ascultat. Drept urmare, legenda fiinţează într-o zonă de limită, între necunoscut şi cunoscut, crezut şi necrezut, real şi imaginar, practic şi fictiv. De aceea, aşa cum releva Silviu Angelescu: „adevărurile construcţiilor epice de tipul <<legendă>> aparţin ficţiunii şi sunt valori de grup, reactivate de accidentele reîntâlnirilor cu universul fizic, ale cărui detalii sunt investite cu alte semnificaţii decât cele imediate, ca urmare a proiectării lor pe ecranul altui sistem logic.” Ovidiu Bîrlea consideră că tribulaţiile legendelor se datorează tocmai condiţiei „ştiinţifice”, inerentă acestor povestiri: „Cum se vede, orice relatare legendară este neapărat veridică în mediile care o colportează. Legenda ca atare nu poate fi decât adevărată, întrucât ea oferă o explicaţie <<ştiinţifică>> de pe o anumită poziţie culturală, având, prin aceasta, o poziţie privilegiată faţă de celelalte specii narative, cu excepţia povestirii, care pretinde de asemenea că relatează numai întâmplări adevărate. De îndată ce nu mai e crezută, legenda dispare şi, după împrejurări se transformă în altă specie (…), dar cel mai adesea, e dată uitării, ca o recuzită ireparabilă.” În sistemul legendar, nu povestirea (în sine) contează – ca basm – ci jocul dintre povestire (planul de suprafaţă) şi operaţiile mentale presupuse (planul de profunzime), dialectica subtilă prin care realul ajunge să fie „raţional” în urma încadrării şi analizării sale prin sistemul logicii narative – logică bazată pe ordonarea elementelor în configuraţii de tip metonimic (corelări bazate pe succesiuni şi interacţiuni) de tip metaforic (corelări bazate pe analogii). Anumite formule iniţiale „se zice că” reprezintă forma de inerţie existentă în toate legendele. Frecvenţa cu care apar aceste expresii la iniţiala naraţiunii le conferă regimul de formule de deschidere impuse de convenţia estetică a legendei. Aceste formule retrag orice responsabilitate povestitorului, îi declină autoritatea, îl distanţează faţă de propria naraţiune. Sub acest aspect, formulele iniţiale ale legendei intră în corelaţie logică cu formulele finale care apar mai rar, reductibile la forma „ce-am auzit, spun”. Atât formulele iniţiale, cât şi cele finale îi specifică povestitorului rolul de simplu colportor care ascultă şi repetă. Sub aspectul semnificaţiei, retragerea povestitorului în spatele unui prudent „se spune că” denunţă rezerva mentală pe care o păstrează faţă de adevărul unei naraţiuni care se deschide într-o asemenea manieră. Resimţit şi prezentat ca inert, adevărul evenimentului epic nu este şi adevărul povestitorului, de unde discreta, dar ferma desolidarizare faţă de povestire. Legenda este fascinată de realul vieţii înconjurătoare căreia prin retorsiune poetică, se obstinează să-i afle nu atât o explicaţie, cât o semnificaţie. Consecinţa este o deformare a realului, proces specific oricărei construcţii epice integrabile în categoria legendei. Studiile consacrate legendei au stabilit gradul de îndepărtare faţă de real. Problema este totuşi de interes secundar. Nu gradul de îndepărtare faţă de real este important, ci sensul acestor deformări sistematice. Acestea sunt însă consecinţele unor mecanisme ale comunicării orale care ne obligă să cercetăm îndeaproape legenda ca specie ce ilustrează o dispoziţie mentală determinată. Un fapt întâmplat este supus unui proces de desfigurare, iar sentimentele corup adevărul şi îi creează ierarhii. În legendă limbajul este apropiat de cel cotidian. Naraţiunea nu este ritmată, iar ritmul este rapid. Ea îşi înscrie evenimentul epic într-un trecut nedeterminat sau vag determinat „în vremuri de”, „la început”. Aceste formule, situate la iniţiala naraţiunii, cu funcţia de a fixa în timp evenimentul epic, capătă la finalul povestirii un corelativ logic prin care realul prezentului, îşi absoarbe semnificaţia din trecutul legendar. Pornind de la aceste observaţii se concluzionează că în tipul „legendă” construcţia epică se realizează ca o consecinţă a relaţiei dintre două câmpuri de tensiune inegale ca putere: un prezent al povestirii „acum” şi un trecut ale evenimentului „demult, atunci”. Conectarea lui acum la atunci, normă poetică a legendei, acuză o insuficienţă a prezentului povestirii resimţit ca inapt să semnifice prin el însuşi. Prezenţa naratorului nu este semnalată în legendă. Povestitorul nu se implică în naraţiune, faţă de care păstrează o rezervă marcată stilistic prin chiar formula de deschidere, „se zice că”. Procedeul determină deplasarea în prim-plan a faptelor povestite şi nu a imaginii povestitorului. Acesta reţine, fără să-şi asume punctul de vedere al unei umanităţi nediferenţiate, prezente în acelaşi impersonal „se spune că”, specificând o atitudine rezervată în legătură cu povestirea care nu-i aparţine şi pentru adevărul căreia nu garantează. Legenda nu este altceva decât o formă poetică de asumare a vieţii, rămâne fascinată de formele realului din lumea înconjurătoare cărora, prin retorsiune poetică, le oferă semnificaţii. Realizată în conformitate cu o anumită convenţie, naraţiunea de tipul „legendă”, presupune un sistem de elemente interne şi un mod de organizare a acestora în vederea realizării unui efect estetic specific. CARACTERISTICI Legenda este povestea de dimensiuni mai reduse decât ale basmului. Sunt întâmplări simţite şi prezentate ca incerte sub aspectul adevărului, dovadă formulele prudente de deschidere a naraţiunii „se zice că”. Povestitorul nu-şi confundă persoana cu cea a eroului şi evită să depună mărturie indiferent de manieră. El îşi declină responsabilitatea asupra celor spuse, acceptând rolul unui simplu colportor (formulele de deschidere de tipul „se zice că” sunt corelate cu formulele de închidere de tipul „cum am auzit-o, am povestit-o”). Evenimentele povestite sunt prezentate ca aparţinând unui trecut nedefinit (demult, odată, cândva, pe vremuri) şi unui spaţiu real. Fabulosul, în mod obişnuit constituie o prezenţă familiară în naraţiune, dar aproape fără excepţie controlează umanul. Naraţiunea dezvoltă elemente de stil, formular, dar formulele legendei alcătuiesc un lexic sărac. În limbajul legendei stilul solemn este mai puţin marcat, iar naraţiunea ne este ritmată prin duplicări sau triplări ale situaţilor epice. SNOAVA Snoavele sunt naraţiuni cu caracter satiric înrudite cu basmele despre animale, de obicei scurte, uniepisodice, în care sunt biciuite şi mai cu seamă ridiculizate defectele omeneşti. Tematica, personajele şi conflictul, ca şi scenariul sunt scoase din realitatea cotidiană, de dimensiuni realiste, pe alocuri cu exagerarea îngăduită de limitele verosimilului. Supranaturalul apare foarte rar şi tulbură culoarea verosimilă specifică snoavei, dând naştere la specii mixte: basm-snoavă. Snoava tratează în genere, un crâmpei din viaţa obişnuită a colectivităţii, un incident neînsemnat la prima vedere, dar care se arată a fi semnificativ, plin de învăţăminte pentru ascultători. Rareori apare şi aici ritmul tripartit, reluarea acţiunii, a diferitelor încercări de trei ori, procedeu specific basmului propriu-zis. În centrul atenţiei se află întotdeauna personajul negativ, dezvăluindu-se apucăturile urâte, reprobabile sau măcar provocatoare de zeflemisire. De multe ori, personajul pozitiv poate să lipsească, căci există o sumedenie de snoave în care apare numai personajul negativ, unu sau doi protagonişti, rar mai mulţi. Personajul pozitiv în snoavă este mai şters, rolul lui fiind acela de a prilejui dezvăluirea metehnelor protagoniştilor negativi sau mai cu seamă de a-i pedepsi pentru acestea. Din chipul cum se manifestă cusururile şi nu rareori din modul cum este biciuit personajul satirizat rezultă comicul snoavelor, de culoare specifică prin puterea lui şi prin resorturile sufleteşti pe care le cuprinde. Umorul e uneori primar, dar adânc şi plin, chiar dacă faptele sunt deseori din sfera brutalului. Se întâlnesc şi unele snoave la care nu se râde, tâlcul acţiunii rămânând numai pe planul satirei binevoitoare, care nu prilejuieşte revolta. Atmosfera nu devine sumbră, ci îşi păstrează acea luminozitate care învăluie cursurile omeneşti într-o blândeţe ce trezeşte în sufletul ascultătorului îngăduinţă. În concordanţă cu efortul plăsmuitorului de a ridiculiza deficienţele semnalate, un rol important îl are comicul de caracter, foarte des întâlnit. Adesea, acesta transpare în dialog, cu precădere în replica finală, fiind dublat şi de comicul de limbaj. El creşte în subtilitate când amândoi protagoniştii se dovedesc vinovaţi, ca morarul care a schimbat locul cu ciobanul ungurean. Pândind slăbiciunile omeneşti snoava este prin excelenţă o naraţiune realistă, în opoziţie vădită cu basmul fantastic. O categorie de snoave - aşa-zisul ciclu Păcală - se diferenţiază de grosul snoavelor prin aceea că eroul pozitiv, Păcală, uneori Pepelea, Ianoş, se bucură de aceeaşi atenţie ca şi personajul negativ dacă nu chiar mai mare. Întruchipare a înţelepciunii populare, el are rolul de a dezvălui putreziciunea orânduirilor nedrepte din trecut, în felul cum se reflectau ele în viaţa satului şi ca atare e înconjurat de întreaga simpatie a maselor populare, ceea ce s-a soldat cu atribuirea mai multor feluri de isprăvi ca fiind săvârşite de el, dând naştere unui ciclu întreg despre Păcală. Uneori, simpatia populară a fost atât de adâncă, încât eroul este răsplătit la sfârşit pentru isprăvile lui, fie prin îmbogăţire, fie chiar prin ridicarea lui la o treaptă de moştenitor al tronului, ca şi eroul basmelor propriu-zise (Ianoş slugă la popa). Contaminarea cu basmul se vădeşte câteodată şi în pătrunderea unor elemente fantastice (biciul năzdrăvan care adună lupi şi urşi, fluierul fermecat care sileşte la joc, moara dracilor ca şi copilul de drac care îi fură roata). De altfel,unele isprăvi cunoscute din ciclul Păcală se arată a fi săvârşite şi de eroul năzdrăvan de origine ursulină (Popa bărdaş), după cum în unele variante, Păcală e înfăţişat ca protagonist în întrecerea cu zmeul (sau diavolul) prost, depăşind mult limitele ciclului amintit. De aceea, snoavele despre Păcală se situează oarecum aparte, făcând tranziţia dintre basmele propriu-zise şi snoave, ca un fel de specie cu caracter mixt. În unele naraţiuni, Păcală e opus satului ca isteţul care dejoacă încercările de batjocorire sau chiar de ucidere şi pedepseşte drastic întreaga colectivitate înfăţişată ca o entitate de proşti desăvârşiţi. Înfăţişarea satului ca alcătuit din proşti în întregimea lui nu apare atât din motive estetice de a desăvârşi opoziţia isteţ-prost pentru a reliefa şi mai mult mintea ascuţită a lui Păcală, cât din pornirea populară de a socoti pe cei străini de categoria socială ca pe nişte inşi mai slabi de minte pe seama cărora e bine să te amuzi. Înclinarea amintită e inofensivă în intenţiile ei de a găsi mereu prilej de zeflemisire şi râsete. Fenomenul e general dovadă între altele, poreclele pe care şi le dau în mod reciproc satele unei zone sau grupurile sociale ale unei localităţi. Cea mai desăvârşită localizare se întâlneşte în snoavele de formă autobiografică, întrucât acţiunea apare transpusă asupra povestitorului, acesta dându-i o patină locală atât de exactă, încât ascultătorii naivi sunt convinşi că naraţiunea nu e nicidecum o snoavă, ci o povestire din viaţa povestitorului. Realismul snoavei se răsfrânge întrucâtva şi asupra funcţiei sale în cadrul variat al prilejurilor de povestit. Scurtimea ei, dar mai cu seamă efectul ilariant au făcut-o aptă a fi debitată şi în prilejuri mai mărunte, oferite de condiţiile sociale dintr-un anumit ţinut. Dincolo de debitarea obişnuită, snoava mai îmbracă şi funcţie paremiologică. Tăişul ei satiric îndreptat împotriva deficienţelor omeneşti provoacă involuntar analogii cu situaţiile similare oferite de realitatea zilnică, de aceea adesea snoava era rechemată de similitudinea dintre cazul tipizat din cuprinsul ei şi cel individual. Prin atare analogie dintre situaţia din snoavă şi cea dată se îndeplinea reversul procesului de creaţie, pornindu-se înapoi de la tipic, general, spre cazul individual, particular. Structura compoziţională a snoavei este simplă dezvăluind deficienţe omeneşti. Eroul e înfăţişat trecând prin diferite situaţii hazlii, pus în anumite potriviri neaşteptate care dezlănţuie râsul ascultătorilor. Comicul de situaţie apare şi prin alte snoave, dar în chip sporadic, fiind subordonat celui de caracter sau de moravuri. Se poate spune totuşi că suntem un popor de „snovari” care iubeşte verva spumoasă, gluma şi râsetele aducătoare de voioşie. Repertoriul impresionant de mare dovedeşte nu numai spirit de observaţie desprins a detecta defectele omeneşti şi plăcerea de a se amuza de acestea, ci în primul rând robusteţe sufletească, dinamism şi optimism, sete de viaţă. Tematica snoavelor este peste măsură de variată, ele îmbrăţişând aspecte cât mai felurite ale vieţii din trecut, unele cu caracter mai mult sau mai puţin local. Din punct de vedere al conţinutului, snoavele se pot grupa în patru mari categorii tematice, inegale ca întindere şi importanţă. Unele se referă la relaţiile de clasă, în care sunt biciuite samavolniciile elementelor exploatatoare şi e pusă în lumină inferioritatea lor sufletească. Sunt prezentate, cu un caracter mai de generalitate, relaţiile dintre stăpân şi slugă, de cele mai multe ori sluga fiind Păcală, acesta din urmă sfârşind prin a răzbuna nedreptăţile săvârşite în chip sistematic şi intenţionat de către cel dintâi. Mult mai numeroase sunt snoavele despre preoţi şi alţi slujitori ai bisericii care ilustrează setea de câştig ilicit a acestora, căutând să exploateze naivitatea şi credulitatea celor simpli. Faptul că întotdeauna elementul exploatator este înfierat sau păcălit de către exponentul maselor, atestă fără îndoială caracterul profund popular al acestor snoave. A doua categorie de snoave tratează deficienţele constatate în relaţiile de familie. Cele mai numeroase se referă la relaţiile dintre soţ şi soţie, la care se adaugă şi amantul, deoarece majoritatea acestora zugrăvesc infidelitatea femeii. Există şi snoave în care soţul apare ca infidel, dar nu întâmplător aproape întotdeauna protagonistul acestora e preotul, secondat de unii slujitori mai mărunţi ai bisericii. A treia categorie, cea mai numeroasă, se ocupă de deficienţele de natură psihologică. Majoritatea ridiculizează prostia sub diferitele ei forme. Personajul predilect e femeia proastă, ca soţie, ca fată care nu-şi găseşte peţitori. Se întâlneşte şi tânărul prost care se însoară greu şi e păcălit uşor de arguţia femeii, după cum şi ciobanul prost e deseori înfăţişat în stângăciile lui cu lumea. Lenea de asemenea apare de cele mai multe ori tot la femei care în lumea rurală folosesc diferite pretexte pentru a amâna muncile casnice, de altfel destul de numeroase şi de grele. Îngâmfarea îmbinată cu lăudăroşenia este însă arătată aproape numai la bărbaţi, ca şi lăcomia. O problemă dintre cele mai spinoase o constituie apariţia ţiganilor ca întruchipări multiple ale deficienţelor amintite. Teoretic, faptul are două explicaţii: se ştie că starea socială înjositoare şi grea a acestora, robi ai clasei dominante şi vânduţi ca vitele era lucru esenţial pentru acea vreme. Munca lor era o robie, iar când puteau deveneau leneşi, lacomi şi furau când li se oferă prilejul. Dificultatea constă în a arăta la fiecare tip de snoavă în parte dacă ridiculizarea sau satirizarea ţiganilor îşi are rădăcina în acest sentiment de desconsiderare, că unii ce aparţin unui neam dispreţuit, sau dacă provine din observaţia pură şi obiectivă a unor deficienţe general-umane cel mai bine reprezentate la ei. Se poate întâmpla ca cele două puncte de vedere să se fi suprapus în multe cazuri, ceea ce sporeşte considerabil greutatea determinării mobilului creator al acestor snoave. Sunt însă unele snoave, ca şi basmele propriu-zise (întrecerea în puteri cu zmeul, fata de împărat însărcinată prin vorbe), în care ţiganul apare ca personaj pozitiv, întruchipare a isteţimii şi corectitudinii. În faţa judecătorului, vorbeşte cinstit şi măsurat, dar ştie să se răzbune când e pălmuit pe nedrept, pe preotul satului îl ridiculizează, dovedindu-i netemeinicia preceptelor predicate. Ultima categorie tematică a snoavelor cuprinde pe cele care înfăţişează anumite aspecte de natură fiziologică. Personajele cele mai frecvente sunt surzii, făcându-se haz pe seama faptului că „nu aud, dar le potrivesc”, dar caută să dovedească tocmai contrariul. Aceasta e categoria cea mai puţin numeroasă şi cea mai inofensivă ca poziţie satirică, creatorul popular amuzându-se pe seama aspectelor ridicole, subliniind la ele tocmai încercarea protagoniştilor de a le camufla cu orice preţ. Prin reliefarea aspectelor negative, prin biciuirea sau ridiculizarea defectelor omeneşti, snoavele au avut un rol însemnat, căci ele sunt dintre toate naraţiunile în proză specia cea mai vie, singura care circulă şi azi cu vigoare în toate părţile ţării. Ele sunt gustate pentru caracterul lor realist, pentru oglindirea unor fapte şi concepţii care corespund unei mentalităţi mai evoluate, precum şi pentru umorul sănătos şi optimist, atât de necesar celor care au dus o viaţă plină de greutăţi şi sărăcie până în epoca noastră. BASMUL Basmul este specia cea mai complexă a naraţiunilor în proză prin întinderea lui şi prin planurile diferite în care se desfăşoară acţiunea. În cadrul basmului propriu-zis, se disting două subspecii, basmul fantastic şi basmul nuvelistic. În basmul fantastic intervine din plin şi supranaturalul, fantasticul. Un prim moment care depăşeşte caracterul exclusivist al ipotezelor genetice îl constituie punctul de vedere al teoriilor antropologice, preluat de şcoala finlandeză şi adecvat metodelor ei de lucru; dar breşa decisivă o realizează orientarea şcolii ruse spre forma concretă şi vie a basmului, în relaţie cu povestitorul şi mediul în care trăieşte. Basmul fantastic oglindeşte acel principiu etern valabil: binele învinge răul. Personajele negative întotdeauna sunt pedepsite respectând astfel ordinea firească a naturii şi a vieţii umane, în timp ce eroii principali, exponenţi ai idealurilor maselor populare, sunt răsplătiţi prin obţinerea a ceea ce şi-au dorit. Dacă iniţial eroul se zbate într-o sărăcie extremă, ajunge în cele din urmă la mese copioase. Uneori obţin mese care se întind singure, cornuri din care ies turme nenumărate, bani sau aur. Se vorbeşte astfel de lipsa de idealism a eroilor, de orientarea materială a dorinţelor lor, dar interpretarea este greşită fiindcă eroul provine din rândul celor fără ajutor. O altă caracteristică a basmului fantastic este îmbinarea realului cu fantasticul, o modalitate prin care unul se completează prin celălalt. Amestecul dintre real şi fantastic este simţit a se petrece în mod familiar, firesc, el nu este aşteptat izbitor si provocator de spaimă sau încordare ca în legendă. Metamorfozele se desfăşoară fără să producă nici o uimire şi existenţa eroului în forme neumane e un lucru de la sine înţeles, o ipostază care subliniază ascensiunea lui pe scara socială. Toate tipurile de basme au o anumită stereotipie care ne oferă posibilitatea să determinăm o serie de raporturi esenţiale în procesul creaţiei folclorice: raportul dintre general (universal) şi particular (naţional), dintre tradiţie şi inovaţie, dintre elementul stabil şi cel variabil. Toate acestea se reduc la raportul fundamental dintre stereotipie şi originalitate, ştiut fiind ca în folclor stereotipia poate fi de ordin general, iar în majoritatea cazurilor invariabil, în timp ce elementul original poate fi de ordin individual, variabil. Vladimir Propp ocupându-se de stereotipia basmului din punct de vedere morfologic demonstrează caracterul puternic formalizat al compoziţiei. Aceasta nu este decât o latură a stereotipiei în basm. Relaţia lui Propp compoziţie (morfologie)- subiect este echivalentă cu raportul variat-invariant. După N. Roşianu basmul are o însuşire activă (presupune intervenţia directă a povestitorului) şi o însuşire pasivă (termenii şi formulele erau orale). În basmul românesc formula temporală (complexă) ocupă un prim loc, pe când elementul topografic (spaţial) a trecut pe plan secund sau a fost exclus din formulă. Basmul, spune Propp, prin formulele sale iniţiale apare atunci când subiectul şi actul ca atare al povestirii se desprinde de ritual; atunci când unui subiect sacru, magic, i se dă o interpretare „profană”. Desacralizarea, demitizarea aceasta este faza în care mitul încetează să mai fie mit şi devine basm. Un alt aspect important îl constituie formulele finale. Basmul fantastic căruia îi sunt proprii formulele negative, constituie transpunerea ascultătorilor din lumea fantastică a basmului în cea reală. Dacă în formula iniţială povestitorul urmăreşte să creeze o anumită atmosferă comunicării şi receptării basmului, formula finală destramă această atmosferă, revenind la tonul de glumă care îmbracă forme mult mai variate. Ovidiu Bârlea afirmă că formula mediană în basm, în comparaţie cu cea iniţială şi finală, este mai săracă în forme, ea reducându-se de fapt la un singur tip care arată funcţia de a solicita sau de a verifica atenţia ascultătorilor. De aceea formula mediană nu apare în chip constant, fiind folosită de autor numai atunci când auditorul dă semne de oboseală. Aceste formule externe urmăresc trezirea curiozităţii ascultătorului, se verifică atenţia acestora prin aceste formule de trecere. O altă categorie sunt formulele mediane interne prin care se definesc unele trăsături ale personajelor basmului sau a unor obiecte ce aparţin acestor personaje. Alte formule definesc anumite acţiuni ale personajelor, altele care aparţin dialogului (expresii tipice folosite de personajul basmului). Anumite formule magice declanşează acţiunile ajutoarelor eroului, iar altele conţin elemente caracteristice formulelor iniţiale. Formulele nu se limitează numai la redarea frumuseţii eroului sau eroinei din basm ci şi calul voinicului este la fel de mândru şi strălucitor la fel ca stăpânul său. Propp consideră că funcţia focului din mitologie este preluată de cal. Se produce astfel o contopire dintre cultul focului şi cel al calului. El totodată constituie acest concept de funcţie nu ca datum funcţional oarecare, ci ca entitate logică si semantică, invarianta de caracter general corespunzând conceptual câmpului semantic respectiv noţiunii generale corelative şi operând în planul imanent, mediate ori nu, cauza-efect care străbate contextele. Se întâlneşte un nou procedeu : definirea unei entităţi date prin posibilităţile distribuirii sale. Se obţine astfel o mulţime finită de elemente, înzestrată cu însuşiri clare caracterizând clasa de contexte. Funcţiile în implicarea lor mutuală şi nu pură, ci cea inerentă contextelor sugerează izvorul automişcării, obiectiv principal în ceea ce el are generic ,, formalismul “. Dacă funcţiile personajelor basmului fantastic sunt fundamentale si constante, personajele sunt variabile si derivate. Personajul standard e o sferă de funcţii. În texte el îşi poate vedea funcţiile repartizate între mai multe personaje concrete. Aceasta face posibilă nu numai echivalarea prin coincidenţă funcţională, sau dimpotrivă discriminarea unor personaje aparent identice, dar funcţional diverse (zmeul ca rău făcător, antagonist prin excelenţă al eroului, respectiv zmeul ca dificultate de învins impusă eroului de fata de împărat), ci şi substituirea personajului ca simulacru antropoid activ cu obiecte inerte: eroul poate fi condus la fel de sigur de un cal ca şi de o dâră de sânge. Alt corelat al conceperii personajului ca agregatnucleu ferm sunt procesele de transformare. Acestea sunt grupate în cinci categorii: varieri cantitative (intensificări, reduceri), inversiuni, deformări (non-sensuri generate de decadenţă), substituiri, asimilări. Prin acestea Propp definea basmul: ca fiind o naraţiune construită pe o corectă succesiune a funcţiilor, dintre care unele pot lipsi, altele pot fi reluate. Funcţia este fapta săvârşită de un personaj şi bine definită din punct de vedere al semnificaţiei ei pentru desfăşurarea acţiunii. Este un element fix, stabil al basmului, independent de cine şi în ce mod le îndeplineşte. Funcţiile sunt limitate, iar succesiunea lor este întotdeauna aceeaşi, toate basmele fantastice având o structură monotipică. După Propp în basm sunt 31 de funcţii: 1. Absenta când unul dintre membrii pleacă de acasă; 2. Interdicţia când intervine porunca sau uitarea; 3. Încălcarea când interdicţia este încălcată – apare răufăcătorul; 4. Iscodirea – răufăcătorul încearcă să iscodească cum stau lucrurile; 5. Divulgarea – răufăcătorul obţine informarea asupra victimei sale; 6. Vicleşugul – răufăcătorul încearcă să-şi înşele victima pentru a pune stăpânire pe ea sau pe averea ei; 7. Complicaţia – victima se lasă înşelată ajutându-şi duşmanul; 8. Prejudicierea – răufăcătorul face un rău sau aduce o pagubă unuia din membrii familiei; 9. Mijlocirea, momentul de legătură – nenorocirea sau lipsa sunt comune eroului căruia i se adresează o rugăminte sau o poruncă. Acesta este trimis undeva sau lăsat să plece (căutătorii, eroul victimă); 10. Contraacţiunea incipientă – căutătorul acceptă sau se hotărăşte să întreprindă contraacţiunea; 11. Plecarea – eroul pleacă de acasă – scopul este căutarea; 12. Prima funcţie a donatorului – eroul este pus la încercare iscodit, atacat, pregătindu-se astfel înarmarea lui cu unealta năzdrăvană sau cu ajutorul năzdrăvan; 13. Reacţia eroului – reacţionează la acţiunea viitorului donator; 14. Înzestrarea, obţinerea uneltei năzdrăvane; 15. Deplasarea, spaţială între două împăraţii, călăuzirea – eroul este adus în zbor, călare, pe jos, la locul unde se află obiectul căutării lui; 16. Lupta – eroul şi răufăcătorul intră în luptă directă; 17. Marcarea, însemnarea – eroul este însemnat; 18. Victoria – răufăcătorul este învins; 19. Remedierea – nenorocirea sau lipsa iniţială este remediată; 20. Întoarcerea eroului; 21. Urmărirea, goana – eroul este urmărit; 22. Salvarea – eroul scapă de urmărire; 23. Sosirea incognito – eroul soseşte acasă sau într-altă ţară fără să fie recunoscut; 24. Pretenţiile neîntemeiate – pretinsul erou formulează pretenţiile sale neîntemeiate; 25. Încercarea grea – eroul are de făcut faţa unei grele încercări; 26. Soluţia – încercarea este trecută cu succes; 27. Recunoaşterea; 28. Demascarea – falsul erou este demascat; 29. Transfigurarea – eroul capătă o nouă înfăţişare; 30. Pedeapsa – răufăcătorul este pedepsit; 31. Căsătoria – eroul se căsătoreşte şi se înscăunează împărat. Se constată ca modurile de îndeplinire a funcţiilor se influenţează reciproc şi ca forme identice sunt folosite pentru funcţii diferite. O formă poate fi transferată în altă poziţie a basmului, căpătând o nouă semnificaţie, uneori fără a şi-o pierde pe cea veche. Toate aceste fenomene îngreunează analiza şi reclamă o deosebită atenţie în efectuarea operaţiilor de comparare. Se constată că funcţiile nu se succed întotdeauna direct una după alta. Dacă două funcţii succesive sunt îndeplinite de două personaje diferite, cel de al doilea trebuie să ştie ce s-a petrecut până atunci (dubla răpire). Din punctul de vedere al unei morfologii construite pe funcţiile personajelor, fiinţele vii, obiectele şi însuşirile trebuie să fie considerate drept mărimi echivalente. Sunt numite fiinţe vii ajutoarele năzdrăvane, iar obiectele şi însuşirile, unelte năzdrăvane, chiar dacă modul lor de a acţiona este acelaşi. Denumirile şi atributele (vârsta, sexul, condiţia, înfăţişarea, trăsăturile particulare) personajelor constituie tot atâtea mărimi variabile ale basmului. Studierea atributelor face posibilă o tălmăcire ştiinţifică a basmului. Semnificaţiile sunt transparente, organizate astfel încât să ilustreze absolutul pe care-l atinge destinul uman. Erou al căutării, personajul basmului, prin existenţa în care se înscrie, prin experienţele în care se implică, descoperă valori de natură să dea un sens superior vieţii, să justifice destinul uman, imaginat în exemplaritatea lui. În cazul basmului naraţiunea e ritmată. Procedeul poate fi urmărit începând cu particularităţile formulelor de deschidere şi închidere ale naraţiunii. Elementul ritmic poate fi obţinut şi prin repetiţii ale unor pasaje. Dublarea sau triplarea situaţiilor epice prin recurenţe sau situaţii de progresie, cum ar fi formula epică a celor trei încercări succesive, prin care eroul trece (cele trei poduri), pare să fie consecinţa unei convertiri a elementului magico-ritual în corespondentul său estetic. Repetiţia, considerată o formă specială a ritmului larg, constituie principiul laitmotivului, procedeu de sugestie ce dezvăluie existenţa unor scheme obsedante de organizare a acestui tip de povestire. Prin simpla includere în urzeala basmului a motivului de legendă, superstiţia capătă de îndată alt conţinut, pierzându-şi lustrul sacral generator de teamă în noua compoziţie. Conspectarea mai atentă a elementelor comune basmelor şi legendelor dezvăluie cu suficientă claritate mobilurile creatoare care prezidează la plăsmuirea basmului. Legenda este specia cea mai apropiată basmului, înrudirile dintre ele servind mereu la evidenţierea deosebirilor şi asemănărilor pe lângă legăturile lor genetice. Deosebirea de căpetenie rezidă în atitudinea creatorului popular faţă de actanţii care determină desfăşurarea acţiunilor povestite. În legendă, plăsmuitorul popular se apropie de aceştia cu un fel de teamă, lăsându-se dominat de aureola lor, cu intenţia nemărturisită de a-şi evidenţia micimea sa, faţă de puterile supranaturale, poziţia creatorului de basm fiind opusă. Contactul cu tărâmul celălalt se dovedeşte fatal pentru protagonistul din legende: întoarcerea nu mai e posibilă, calea fiind ireversibilă, iar întâmplarea generează spaima caracteristică tuturor forţelor numenale. În basm este invers, coborârea în infern este o ispravă ca oricare alta, îndeplinită cu un calm desăvârşit, întrucât plăsmuitorul a avut în vedere ca revenirea pe pământ va fi firească, chiar dacă eroul se va afla momentan în impas. Dacă prin inserare în urzeala basmului motivul mitic îşi pierde substanţa, laicizându-se, celelalte aspecte legate de practici şi rituri îşi păstrează semnificaţia, întrucât nu-şi pierd eficienţa, fiind introduse în basm tocmai pentru a rezolva ieşirea din impas şi propulsarea acţiunii pe făgaşul şablonului. Autometamorfozarea în legende este legată de respectarea eficienţei numenale a numărului trei. Basmul se distanţează sensibil de legendă prin structura sa compoziţională şi prin atmosfera pe care o degajă aceasta. În timp ce legenda pulsează apăsarea destinului, teama de forţele copleşitoare, cu cât mai oculte cu atât mai fatale omului, dimpotrivă, basmul e iluminat de la un capăt la altul de voioşie şi luminozitate. Un alt aspect este ciocnirea dintre nemurire şi dorul de părinţi care capătă o profunzime abisală şi protagonistul basmului care trebuie să se înscrie în destinul uman, aspiraţia către o viată fără sfârşit fiind o iluzie vană împotriva naturii. Se vede prin procedeul opoziţiei, teama câştigă nemăsurat în adâncime, în posibilitatea de a sonda până în temelii dimensiunile destinului uman, demonstrând încă o data în ce măsură basmul poate întrece legenda cu aceea temă centrală. Personajele basmelor pot fi reduse la câteva prototipuri, cu onomastică variată şi cu puţine detalii schimbate. În centrul basmului stă omul cunoscut sub genericul de Făt-Frumos, respectiv Ileana Cosânzeana. Ei provin adesea dintr-o familie modestă, adesea al treilea, pentru a fi socotit neajutoratul familiei. Naşterea miraculoasă constitue episodul iniţial şi ea prezice dintr-o dată însuşirile extraordinare ale eroului. El se distinge prin curaj apoi prin dragostea faţă de semenii săi şi de animalele întâlnite, mai ales cele suferinde. Are la dispoziţie o seamă de auxiliari, animale şi obiecte de ajutorul cărora nu se poate dispensa. Cel mai frecvent şi totodată cel mai preţios ajutor e calul, năzdravan prin naştere sau mai adesea prin hrănire cu jăratec. Are însuşiri multiple, fiind mijloc rapid de deplasare, uneori furnizându-i arme şi haine. Nu i se cunoaşte geneza, iar la încăierări cu adversari participă şi el, luptându-se cu calul duşmanului. Basmul poate fi definit mai pe scurt poezia contrastului. Aproape fiecărui element îi corespunde oponentul său, într-un permanent dialog antitetic. Explorând contrastele, creatorul basmului le împinge pe ultima lui treaptă, reprezentările înscriindu-se permanent în limitele superlativului absolut cât le îngăduie fantezia creatoare. Apa vie şi apa moartă apar în acest contrast pentru a se încadra sistemului opozant atât de tipic basmului. Alt procedeu de tipizare este folosirea culorilor curente ca determinante supreme ale unor fiinţe, îndeosebi ale împăraţilor: Alb, Negru, Galben. Predilecţia pentru tipizarea până la ultimele limite ale reprezentărilor prin care basmul aduce în scenă doar prototipuri monocolore, actanţii având sau numai calităţi sau numai defecte de gradul cel mai înalt, a fost tălmăcită drept o consecinţă a neputinţei de a coborî în profunzimea realizărilor oglindite. Basmul nuvelistic este tipul compoziţional cu profil episodic care are întindere mult mai redusă, întrucât îmbrăţişează doar un scurt episod din viaţa eroului principal. Acest tip este caracteristic subspeciilor basmului propriu-zis, dar apare sporadic şi printre basmele fantastice. În basmele acestui tip compoziţional lipsesc încăierările spectaculoase, isprăvile debordante, acţiunile săvârşite înscriindu-se în registrul celor obişnuite cu profil mediu. Se întâmplă şi aici minuni, dar acestea nu au la bază vitejia, ci anumite virtuţi morale în cadrul basmelor legendare. Finalul optimist poate lipsi fiind înlocuit cu pedepsirea sau dispariţia protagonistului. Ajutoarele supranaturale lipsesc, omul înfruntând obstacolele prin puterile lui spirituale, uneori sfătuit de mesageri divini. Basmul despre animale e naraţiunea ai cărei actanţi principali sunt animalele sălbatice sau domestice. Omul lipseşte în cele mai multe cazuri, dar chiar atunci când participă şi la acţiune, rolul său e cu totul secundar, fiind pe deplin subordonat animalelor, el neînregistrând nici un fel de răsplătire care să fie mai mare decât cea a animalelor copărtaşe. Sunt grupate astfel: BASME DESPRE ANIMALE SĂLBATICE, BASME DESPRE ANIMALE SĂLBATICE ŞI DOMESTICE, OMUL ŞI ANIMALELE SĂLBATICE, ANIMALE DOMESTICE, PĂSĂRI, PEŞTI ŞI ALTE ANIMALE SĂLBATICE. Denumirea este întrucâtva improprie, deoarece tot în această specie se includ şi basme ai căror protagonişti sunt plante şi chiar obiecte. Tema predilectă a basmelor despre animale e păcălirea animalelor puternice de către cele mai slabe sau mai puţin înzestrate. Animalele puternice din poveştile noastre (lupul, ursul, uneori vulpea) sunt prezentate ca personaje negative care au primit în bună măsură şi atributul pe care îl au personajele negative puternice din celelalte basme şi legende: prostia. Cu toată forţa de care dispun şi cu toată ferocitatea care înspăimântă de departe, aceste animale sunt înzestrate cu mai putină minte şi şiretenie decât animalele mai slabe care în felul acesta le pot trage uşor pe sfoară, spre marele haz al ascultătorilor. Lupul se lasă momit de iapă spre a-i citi preţul mânzului pe copită, citire care-i va fi fatală, ursul se lasă a fi ferecat în car ca un buştean la sfaturile vulpii şirete. Basmele despre animale sunt încărcate de umor şi voioşie, întocmai ca şi snoavele cu care se aseamănă aşa de mult, încât, dacă am schimba personajele animale cu fiinţe umane corespunzătoare, am obţine snoave obişnuite. Observaţia îndelungată a omului simplu, în contact zilnic cu lumea animală, a scos la iveală existenta şireteniei, a prefăcătorilor diferitelor animale în strădania lor de a-şi salva viaţa din ghearele hrăpăreţilor. Vulpea excelează prin această calitate, cu ajutorul ei scapă de cei mai puternici ai pădurii: lup, urs, mistreţ etc.- dar uneori se dovedeşte a fi depăşită totuşi de unele animale mai plăpânde decât ea. Un număr mai restrâns de basme despre animale, ne aduce conflictul care se reduce la explicarea parodisiacă a conformaţiilor anatomice, a relaţiilor neprieteneşti dintre unele animale sau a modurilor de a se manifesta. La prima vedere, acestea par a fi legende despre animale, dar citirea mai atentă arată că nu sunt decât nişte pseudolegende, basme despre animale sub formă de legende aparente. Creatorul basmului despre animale a pornit de la particularităţile acestora, de la modul specific de a se manifesta (umblet, glas, atitudine faţa de adversari sau victimele curente) şi a căutat să încropească acţiuni, servindu-şi o introspecţie prin încercarea de a se transpune în situaţia acestora. Contrastul basmelor rămâne dominant în alegerea actanţilor şi în prefigurarea acţiunii, aceştia îşi pierd aproape în întregime incisivitatea prin luminozitatea caldă care se revarsă şi asupra adversarilor. Ciocnirile nu mai sunt spectaculoase ca în basmul propriu-zis, fiindcă basmul despre animale nu se mai nutreşte din sporul de epicitate, ele devin mai mult un pretext de a-i înfăţişa pe actanţi cum se spionează reciproc, cum reacţionează la primele semne suspecte şi cum ştiu să iasă din încurcătură. Tipul compoziţional cel mai simplu este acela când naraţiunea este redusă la o simplă etalare de etape. Al doilea tip compoziţional aduce în scenă doi sau trei protagonişti, dar acţiunea propriuzisă lipseşte fiind topită în dialog şi arătată a se fi petrecut în trecut. Basmul devine un prilej de a glumi pe seama trăsăturilor proeminente. Al treilea tip compoziţional e de asemeni simplu, redus la o singură scenă, dar de data asta protagoniştii se înfruntă, fiind de obicei duşmani ireconciliabili. Creatorul popular preferă să ridiculizeze pe agresorul mai puternic, arătând cum este păcălit de cel atacat. Al patrulea tip compoziţional are o acţiune mai amplă, desfăşurată în două scene. Cea dintâi înfăţişează agresiunea animalului mai puternic, în cea dea doua se arată riposta, felul cum victima izbuteşte să-l alunge, uneori chiar să-l omoare. Al cincilea tip compoziţional se apropie prin complexitate de cel al basmului fantastic, cuprinzând mai multe secvenţe, de la situaţia iniţială până la pedepsirea finală a agresorului. Tipul compoziţional serial este caracteristic basmelor cu formule. El cuprinde o serie de scene succesive în care apar pe rând câte un actant ce răspunde stereotip. De obicei, scenele se succed într-un sens, de la întâiul actant pană la ultimul, apoi în sens invers, de la ultimul la întâiul, acţiunea desfăşurându-se într-un lanţ în care verigile sunt alcătuite din câte un actant, orânduiţi în contiguitate cauzală, eficienţa dirijându-se numai într-un sens. În câteva basme despre animale, personajele puternice şi rău făcătoare nu mai sunt uşor pedepsite printr-o păcălire care are de cele mai multe ori urmări inofensive puternic satirizate. Această categorie se asemuie cu fabula propriu-zisă, perceptul moral fiind aici pe deplin vizibil. Revolta, ura sunt atât de puternice, încât atmosfera de râs atât de caracteristică basmelor despre animale, este complet întunecată şi înlocuită cu o încordare dramatică, cu care uneori se încheie naraţiunea. Epica metrificată Cântecul epic formează un capitol foarte bogat al folclorului românesc. Termenul de baladă, consacrat de folclorişti, este un termen împrumutat, care vine de la latinul medieval ballare şi înseamnă „a dansa”. Termenul de baladă a circulat mai întâi în literatura cultă şi a fost folosit folcloric întâi de Vasile Alecsandri, finalitatea sa fiind aceea de a defini cântecele bătrâneşti. George Coşbuc şi Barbu Delavrancea au numit acest cântec „baladă” şi „rapsodie”. De-a lungul timpului, toate definiţiile restrictive se rezumă la a aminti de cântecul eroic, semnalare justificată de altfel de ancorare a baladei în contextul istoric si social. Deşi majoritatea exegeţilor susţin originea prin excelentă ţărănească a baladei, alţi critici (N. Iorga, G. Călinescu) contraargumentează prin ideea naşterii acestei specii în mediul curţilor domneşti şi boiereşti. Baladele sunt creaţii ale cântăreţilor anonimi neinstruiţi, simpli dar nu şi simplişti. E un drum al creaţiei, al firescului, neimpunând nici o convenţie în privinţa ritmului, rimei. Balada este o povestire versificată (şi cântată) despre figuri şi fapte de seamă din trecut, demne de a fi mereu amintite, foarte probabil venite să explice nimbul strămoşilor veneraţi într-o epocă mai îndepărtată, greu de precizat, iar în vremurile mai noi pentru valoarea lor pilduitoare prin opunerea contrastantă a celor buni faţă de cei răi şi cumpliţi. Termenul care denumeşte „cântecul povestitor de ascultare, cântec prin excelenţă eroic şi amplu, despre acţiuni vitejeşti sau senzaţionale, cu personaje înfăţişate în desfăşurarea vie a unui subiect adecvat” [Al. Amzulescu, 1964:36] considerat de V.I. Propp unul dintre factorii cei mai importanţi ai unei culturi cu adevărat populare [V.I. Propp, 1958:21], a primit diverse denumiri: „baladă” sau „cântec bătrânesc” (V. Alecsandri), „cântec epic versificat” (Al. Amzulescu) sau „cântec povestitor de ascultare” (V.I. Propp). Deşi ultimul este cel mai complex, subliniind caracterul sincretic şi momentul declamator, nu s-a fixat datorită legii „minimului efort”. Spre deosebire de legendă, debitată în cadru mai restrâns, adesea între povestitor şi ascultător, balada cere o audienţă mai largă şi mai cu seamă festivă. Cântarea ei relevă unul dintre spectacolele cele mai măreţe, tocmai pentru că dezvăluie cu evidenţă funcţia ei primordială de a stabili o punte de legătură între trecutul colectiv şi trecutul eroic. III. 2. Tipologia baladei G. Dem. Teodorescu prezintă balada ca o subspecie a cântecelor vechi sau bătrâneşti. Acestea cuprideau: legende despre persoanele, acţiunile şi momentele istorice; balade romantice şi descrieri colorate despre întâmplările vitejilor şi haiducilor şi zugrăvirea datinilor practicate de strămoşi, în viaţa lor publică şi privată. Cântecele vechi, după natura şi cuprinsul lor, după fiinţele care tractează, se subîmpart în patru categorii : solare şi superstiţioase, istorice, haiduceşti şi domestice [apud, Păun, Teodorescu, 1964:200]. În colecţia sa Gr. Tocilescu (Materialuri folclorice) împarte cântecul epic în trei grupe : a) balade şi legende ; b) cântece haiduceşti ; şi c) cântece bătrâneşti, iar în chestionar adaugă a patra categorie care o formează cântecele cătăneşti (acestea aparţinând liricii populare). N. Păsculescu (Literatura populară românească) împarte material epic din colecţia sa în două mari grupe : legende şi balade ( superstiţioase şi solare ; istorice ; domestice) şi balade haiduceşti. D. Caracostea, propunându-şi să ţină seama de „relaţiunile dintre agenţi şi situarea lor în cadrul grupurilor sociale” distinge diverse grupuri: „primul înfăţişează feluritele raporturi între mândru-mândră, fată-flăcău. Urmează grupele: părinţi-copii; soţ-soţie; frate-soră; soacrănoră; naş-fin.”[apud, Al. Amzulescu, 1964:87]. Se subliniază pentru aceste grupe „principiul de diviziune socială” şi „ordinea complexităţii crescânde”(idem). Urmează „baladele conflictelor de ordin profesional”(despre păstori, zidari, pescari şi duşmanii lor), „baladele conflictelor între sărac şi bogat, cele despre „viteji în lupta cu duşmanii”, cele referitoare la „sfera haiducilor” sau cele care surprind luptele dintre creştini şi păgâni, iar raportul dintre om şi puterile supranaturale ar fi descris în „balade mitice”. Părerea lui Al. Amzulescu este: „categoriile se încalcă şi se întrepătrund”[Ibidem]. I. C. Chiriţescu, acesta consideră ca viabile următoarele grupe: balade legendare, balade vitejeşti, (voiniceşti şi haiduceşti), balade de conflict familial şi social (aici autorul prezentând trei subgrupe: căminele şi dramele lui, profesia şi conflictele ei, lupta de clasă), ultima grupă fiind reprezentată de baladele istorice. În acest caz, ca eroare apreciază Al. Amzulescu, amestecarea baladelor pastorale în grupa baladelor „de conflict familial şi social”. Al. Amzulescu [Balade populare româneşti, 1964] identifică şase tipuri de balade. Astfel, grupa Baladelor fantastice „în care precumpăneşte elementul fabulos şi miraculos, împletit adeseori din mituri şi credinţe străvechi şi structurat după tipicul basmului şi legendei”[1964:94] cuprinde balade despre forţele naturii – soare, vânt, ger; despre „monştri” – balauri, zmei, vidra apelor, zâne, fata sălbatică; două legende creştine de substanţă apocrifă (Trei lebede, Ioan Botezătorul), un basm versificat despre împăratul cu fata vitează (MizilCrai), unele basme versificate (Broasca-Roasca, Gruicea). A doua grupă este reprezentată de Baladele vitejeşti şi cuprinde subgrupele: Ciclul cotropitorilor, Haiducii, Hoţomanii. Primele două prezintă un eroic împresurat cu elemente miraculoase, iar ultima un eroic decăzut. Deşi nu lipseşte elementul miraculos, veridicitatea devine precumpănitoare. Cotropirea este ilustrată cu Copilul Roman, Tătarii şi robii etc.. Ulterior, mergând pe analiza istoric-comparativă autorul defineşte „două aspecte istorico-tipologice principale în evoluţia personajelor şi acţiunii cântecelor noastre bătrâneşti: epica voinicească şi epica vitejească” [Al. Amzulescu, 1986:13]. În acelaşi capitol autorul stabileşte diferenţa între epica voinicească şi cea vitejească: „Epica voinicească cuprinde tematica ce reflectă cele mai vechi implicaţii istorice”, descinzând „direct sau indirect din basmul fantastic şi voinicesc, cu care se aseamănă prin multe elemente de structură şi de recuzită, înfăţişând eroi şi acţiuni ce se mişcă în planul fabulosului şi al miraculosului mitologic”[Ibidem]. „Epica vitejească constituie partea cea mai substanţială a repertoriului şi cuprinde creaţii artistice oglindind împrejurările tipice ale epocii feudale şi ale începutului orânduirii capitaliste, cu subiecte din vremea cotropirii turceşti şi din lupta maselor împotriva stăpânirii domneşti şi boiereşti” [Ibidem]. Enunţând principalele piese ale repertoriului nostru voinicesc – Trei fraţi cu nouă zmei, Novac şi fata sălbatecă, Novac şi zâna, Fata de frânc, Letinul (din tematica peţitului eroic) şi Iovan Iorgovan, Dălea (Bogdan)-Dămian, Scorpia, Şarpele, Vidra (din ciclul luptei împotriva monştrilor) Al. Amzulescu demonstrează veridicitatea teoriei lui V.I. Propp aceea că: „subiectele cele mai vechi ale eposului sunt subiecte cu privire la peţit, despre căutarea nevestei şi lupta pentru ea. Tot printre cele mai vechi sunt subiectele despre lupta împotriva a tot felul de monştri, în special balaurul”[1958:26]. Pentru apariţia şi dezvoltarea baladei vitejeşti „condiţiile istorice ale cotropirii otomane în spaţiul balcano-carpatic creează astfel climatul specific şi propice unei comunităţi de ţeluri care se oglindeşte în comunitatea culturală a popoarelor bazinului dunărean, înfrăţite de năzuinţa luptei comune”[Al. Amzulescu, 1986:21]. Marcu Cralievici, Iancu Sibianu, Novac şi Doicin, Tanislav (Vâlcan) şi Badiu sunt câteva exemple de balade vitejeşti. Baladele haiduceşti sunt prezentate pe larg şi în Cântecul nostru bătrânesc, aceasta izorând din „lupta de ceată cu cotropitorul” [1986:28], iar între acestea Corbea, Miu haiducul, Mihu Copilul, Toma Alimoş, Radu lui Anghel, Zdrelea, Gheorghiţă Codreanu, Copil Roman sau Românaş ocupă un loc aparte. O alta grupă a baladelor, în accepţia lui Al. Amzulescu o constituie cele păstoreşti, cel mai elocvent exemplu fiind Mioriţa. Baladele despre curtea feudală (Dobrişan, Vartici, Calomfirescu, Meşterul Manole) au ca personaje domni şi boieri, iar acţiunea se petrece în cadrul curţii feudale domneştiboiereşti. Urmează Baladele familiale în care „elementul veridic se împleteşte cu senzaţionalul într-o manieră nuvelistică ce exclude aproape cu totul miraculosul”[Al. Amzulescu, 1964:34], această grupă cuprinzând: Îndrăgostiţii, Soţii, Părinţi şi Copii, Fraţii. Ov. Bârlea propune în Folclor românesc o altă clasificare a baladei: fantastică, eroică (despre viteji, haiduci şi hoţi) şi nuvelistică (în această a treia grupă întâlnindu-se subgrupele: fapte din viaţa de rând, cu cuprins familiar, cu cuprins profesional, despre curtea feudală). În baladele fantastice protagoniştii umani înfruntă fiinţe numenale sau forţe supranaturale, lupta fiind cu sorţi schimbători, adesea actantul uman fiind copleşit de puterea supranaturală. Temele se arată neaşteptat de diverse, cele mai multe provenind din lumea legendelor. În grupa baladelor eroice protagonistul este voinicul, viteazul care izbândeşte datorită calităţilor sale războinice de grad maxim. Trăsăturile sunt vădit hiperbolizate, deseori frizând supranaturalul, totuşi cântăreţul are mereu grijă să arate că vitejia lor e concrescută din forţa lor telurică, deşi la proporţii neobişnuite. În încăierări, apare deseori şi calul, dar acesta nu mai este cu puteri supranaturale, ca în basmul fantastic, ci unul obişnuit în lumea războinicilor. El poate intra în dialog cu stăpânul său, dar nu ia niciodată iniţiativa şi nu săvârşeşte minuni, rămânând un simplu auxiliar la dimensiuni telurice. Protagoniştii acestor balade se orânduiesc în chip organic în două categorii primordiale: vitejii şi haiducii. Cei dintâi sunt înfăţişaţi numai în înfruntările cu cotropitorii turci sau tătari. Trăsătura lor caracteristică este vitejia de grad neasemuit, întrucât fiecare e în stare să biruie singur o hoardă nenumărată, sau cu ajutorul celui care l-a eliberat din închisoare, atunci când turcii au izbutit să lege în lanţuri prin vicleşug şi trădare. Haiducii vădesc acelaşi însuşiri eroice, dar adversarul lor este cel intern, domnitorul şi clasa feudală. El este un apărător al celor obijduiţi, cum se subliniază cu evidenţă în unele balade. Diferenţa neaşteptată a unor balade se întrevede cu uşurinţă la formă şi mai ales dimensiuni. Unele se vădesc simple înseilări de fapte în rânduri de cronică cenuşie, fără nici un relief artistic, apropiindu-se de categoria jurnalelor orale, pe când o parte din ele au o compoziţie bine proporţionată, cu secvenţe orânduite într-un fel de crescendo şi cu numeroase formule călătoare care le dau un puternic relief expresiv. Baladele nuvelistice îmbrăţişează fapte din viaţa de rând, totuşi selectând pe cele neobişnuite, cu ecou puternic în imaginaţia populară. Relatarea se menţine în limitele verosimilului, hiperbolizarea intervenind rareori, în momentele culminante şi fără a depăşi măsura impusă de canoanele folclorice ale subspeciei. Se întâmplă şi aici ciocniri şi drame personale, fără a atinge amploarea din baladele eroice, curajul şi vitejia fiind virtuţi colaterale, adversarii arătându-se vădit inegali din acest aspect. Balada păstrează amintirea vechiului obicei nupţial de a supune unui examen pretendentul la căsătorie, dar cu probele peţirii mult schematizate şi mai cu seamă contaminate cu cele corespunzătoare din basme, însă în proporţii reduse paraleliste. Caracteristicile stilistice ale baladei decurg în chip firesc din funcţia ei primordială de a evoca trecutul memorabil cu întâmplările lui exemplare. Ca şi în basme s-a simţit nevoia de anumite formule anunţătoare atât ale începutului cât şi ale sfârşitului. Acestea sunt pentru orice baladă, diferenţierile fiind cristalizări pe arii restrânse, iar în cadrul acestora provenind din verva improvizatorică a cântăreţilor. Există şi o introducere pur instrumentală denumită “tacsân, sau taxâm”. Formulele finale se întâlnesc mai frecvent şi cunosc mai multe tipuri. Cea mai simplă şi mai răspândită poate fi considerată menţionarea “să se pomenească”care se înscrie ca o continuare firească a naraţiunii, relevând importanţa de prim rang a celor narate. Compoziţia baladei se încadrează într-o expunere clară, lipsită de stufozităţile basmului fantastic, acţiunea înscriindu-se într-un tot unitar, cu relativ puţini actanţi. Ea are cuprinderea unui episod, adică o desfăşurare necesară de la enunţarea conflictului până la deznodământul lui, după denumirea corespunzătoare utilizată în analiza structurală a basmului. Există şi balade care au amalgamat câte două episoade, dar acestea pot fi socotite excepţii, unele datorate contaminării, alte din nevoia de a spori culminaţia dramatică sau pentru ca altă rezolvare a conflictului ar fi mai nimerită. Episodul baladei înfăţişează o acţiune distinctă, într-un crescendo care să capteze pe ascultător şi să facă plauzibil deznodământul. Înscenarea dramatică necesită cel puţin doi actanţi în relaţii opozante care să genereze un conflict oricât de sumar. Chiar când intervin mai mulţi protagonişti, ei se orânduiesc în cele două tabere adverse, cu excepţia câtorva unde nevoia dramatică mai introduce un al treilea, ca arbitru al situaţiei. Ciocnirile sunt sângeroase, deznodământul aducând moartea celui învins, potrivit unui ideal eroic tipic trecutului. Atare final sângeros se vede şi în unele balade nuvelistice, soţia necredincioasă fiind decapitată cu aceeaşi neîndurare, deşi cel mai adesea personajul negativ e supus la pedepse mai blânde, în concordanţă cu dimensiunile realiste şi cu atmosfera cotidiană a acţiunii. Totuşi, jurnalele orale au la bază moartea violentă a victimei, substanţa epică putându-se hrăni numai din atari drame sângeroase, creatorul popular insistând asupra întâmplării cu intenţia de a-i releva calitatea de unicat tocmai sub această latură. Cele mai multe balade îşi distribuie acţiunea în trei secvenţe. Uneori, atare structură e vizibil influenţată de cea a basmelor care aduc în scenă trei protagonişti, cu trei isprăvi sau încercări similare, cel din urmă izbutind, dar cel mai adesea ea e impusă de amploarea acţiunii. Alte balade au desfăşurare mai amplă, acţiunea fiind segmentată în patru, cinci sau chiar mai multe secvenţe. Adesea, variantele aceluiaşi tip prezintă oscilaţii apreciabile cu privire la numărul secvenţelor, potrivit felului cum s-a structurat în circulaţia orală. Secvenţele se subdivid în strofe, iar procedeul cel mai frecvent de a sublinia sfârşitul strofei este repetarea versului. În modul de compunere a baladelor, repetiţia joacă un rol primordial. Frecvenţa ei e determinată de desfăşurarea acţiunii când secvenţele se repetă, diferind doar protagonistul. Versurile se repetă şi ele în chip aproape mecanic cu schimbările impuse de elementul nou. Evocarea, funcţia primordială a baladei, se realizează pe plan poetic nu numai prin inserarea judicioasă a strofelor călătoare, celule poetice de adâncă rezonanţă ci şi prin alte procedee ce ţin resortul repetării, contrastului. Un loc de frunte îl deţine procedeul cumulului de detalii. Evocarea peisajului, a locului unde se petrece acţiunea se sprijină pe însuşirea unor determinante toponimice menite să creioneze o scenă amplă şi maiestuoasă. 